SPRÁVA KOMISIE EURÓPSKEMU PARLAMENTU A RADE o fungovaní počítačového systému kontroly prepravy výrobkov podliehajúcich spotrebnej dani v režime pozastavenia dane a o uplatňovaní pravidiel administratívnej spolupráce v oblasti spotrebných daní v súlade s článkom 8 ods. 3 rozhodnutia č. 1152/2003/ES, článkom 45 ods. 1 smernice 2008/118/ES, článkom 35 ods. 1 nariadenia Rady (ES) č. 2073/2004 a nariadením Rady (EÚ) č. 389/2012 /* COM/2013/0850 final */





SPRÁVA KOMISIE EURÓPSKEMU PARLAMENTU A RADE o fungovaní počítačového systému kontroly prepravy výrobkov podliehajúcich spotrebnej dani v režime pozastavenia dane a o uplatňovaní pravidiel administratívnej spolupráce v oblasti spotrebných daní v súlade s článkom 8 ods. 3 rozhodnutia č. 1152/2003/ES, článkom 45 ods. 1 smernice 2008/118/ES, článkom 35 ods. 1 nariadenia Rady (ES) č. 2073/2004 a nariadením Rady (EÚ) č. 389/2012 OBSAH SPRÁVA KOMISIE EURÓPSKEMU PARLAMENTU A RADE........................................ 2 1........... Úvod............................................................................................................................. 4 2........... Zhrnutie........................................................................................................................ 4 3........... Informatizácia prepravy a kontroly výrobkov podliehajúcich spotrebnej dani............. 5 4........... Tlačená verzia elektronického administratívneho dokumentu alebo iného obchodného dokumentu a náhradné systémy (článok 45 ods. 1 smernice Rady 2008/118/ES).......................... 8 5........... Výsledky konzultácie o systémoch administratívnej spolupráce v oblasti spotrebnej dane 9 6........... Všeobecný záver a ďalší postup.................................................................................. 10 1. Úvod V Európskej únii sa spotrebná daň uplatňuje najčastejšie na alkoholické nápoje, tabakové výrobky a energetické výrobky (motorové palivá a vykurovacie palivá ako nafta a benzín, elektrická energia, zemný plyn, uhlie a koks). Všetky členské štáty EÚ uplatňujú spotrebné dane na tieto tri kategórie výrobkov a na úrovni EÚ sa harmonizujú základné pravidlá, konkrétne štruktúra daní a minimálna sadzba, s cieľom zabrániť narušeniu hospodárskej súťaže na vnútornom trhu, v rámci ktorého už neexistujú kontroly fiškálnej povahy na vnútorných hraniciach medzi členskými štátmi. V záujme fungovania systému spotrebných daní na vnútornom trhu sú nevyhnutné všeobecné ustanovenia platné v týchto kategóriách výrobkov. Tieto ustanovenia sa týkajú najmä výroby a skladovania výrobkov podliehajúcich spotrebnej dani, ako aj ich prepravy medzi členskými štátmi. V záujme minimalizácie narušenia hospodárskej súťaže a správneho uplatňovania spotrebných daní na cezhraničnej úrovni je takisto nevyhnutné správne fungovanie administratívnej spolupráce medzi členskými štátmi v oblasti všetkých týchto spotrebných daní. Právne predpisy v oblasti spotrebných daní týkajúce sa jednotlivých výrobkov sa preto začleňujú do súboru horizontálnych pravidiel ustanovených v rozličných právnych predpisoch EÚ týkajúcich sa týchto aspektov. Cieľom tejto správy je posúdiť fungovanie týchto horizontálnych pravidiel v súlade s príslušnými zákonnými oznamovacími povinnosťami, pokiaľ ide o dva hlavné aspekty: fungovanie počítačového systému kontroly prepravy výrobkov podliehajúcich spotrebnej dani v režime pozastavenia spotrebnej dane a uplatňovanie pravidiel administratívnej spolupráce v oblasti spotrebných daní. Preto táto správa predstavuje prvý základný prvok formálneho ekonomického hodnotenia, ktoré Komisia plánuje na nasledujúce roky a ktoré bude zahŕňať aj celý súbor ostatných vecných právnych predpisov stanovených v smernici Rady 2008/118/ES o všeobecnom systéme spotrebných daní a v rámci ktorého sa preskúma fungovanie európskeho kontrolného systému pohybu tovaru podliehajúceho spotrebnej dani (KSPT), počítačového systému pre monitorovanie prepravy tovarov podliehajúcich spotrebnej dani v režime pozastavenia spotrebnej dane v rámci EÚ. Treba poznamenať, že vzhľadom na technickú stránku veci nie je možné v tejto správe znovu vysvetliť všetky základné pojmy. V tejto súvislosti sa odkazuje na pripojený pracovný dokument útvarov Komisie a výklad na príslušných webových stránkach Komisie[1]. V pripojenom pracovnom dokumente útvarov Komisie sa podrobne vysvetľujú otázky, ktoré sú predmetom tejto správy. 2. Zhrnutie V súlade so zákonnými povinnosťami, ktoré Komisii vyplývajú z príslušných právnych predpisov, je táto správa rozdelená na tri časti, ktorých predmetom je vykonávanie stanovených horizontálnych aspektov právnych predpisov EÚ v oblasti spotrebných daní. Každá časť je založená na rozsiahlom prieskume názorov príslušných zainteresovaných strán, ako aj na ostatných vstupoch zainteresovaných strán a úvahách Komisie o predložených otázkach. V priloženom pracovnom dokumente útvarov Komisie sa uvádza úplný prehľad vstupov získaných v troch kolách konzultácií so zainteresovanými stranami, ako aj hlavné zistenia a použitá metodika. Predmetom kapitoly 3 je vykonávanie rozhodnutia č. 1152/2003/ES Európskeho parlamentu a Rady o informatizácii prepravy a kontroly výrobkov podliehajúcich spotrebnej dani. Týmto rozhodnutím sa zavádzajú riadiace systémy a centrálne financovanie vývoja kontrolného systému pohybu tovaru podliehajúceho spotrebnej dani (ďalej len „KSPT“). Prevažná väčšina všetkých zainteresovaných strán uvádza, že riadiace systémy uvedené v rozhodnutí fungujú správne a domnieva sa, že KSPT predstavuje hlavné zlepšenie v porovnaní s predchádzajúcim „papierovým“ systémom. Zainteresované strany však predložili viacero užitočných návrhov na zlepšenie, najmä pokiaľ ide o prepojenie KSPT s colnými systémami. Komisia zohľadní tieto návrhy v rámci budúcej právnej a technickej činnosti. Kapitola 4 sa zaoberá požiadavkou uvedenou v článku 45 ods. 1 smernice 2008/118/ES, podľa ktorej Komisia predloží správu o náhradných postupoch, a tlačenou verziou elektronického administratívneho dokumentu. Zainteresované strany vyjadrili vo všeobecnosti spokojnosť so systémami stanovenými v smernici 2008/118/ES, požadovali však štandardné vzory náhradných dokumentov s cieľom zabezpečiť, aby ich všetky zainteresované strany ľahko rozoznali. Komisia preskúma začlenenie týchto návrhov do budúcej revízie nariadenia Komisie (ES) č. 684/2009. V kapitole 5 sa uvádza zhrnutie konzultácií členských štátov týkajúcich sa ich prvých skúseností s nariadením Rady (EÚ) č. 389/2012 o administratívnej spolupráci v oblasti spotrebných daní a zrušení nariadenia (ES) č. 2073/2004. Členské štáty sa domnievajú, že nové systémy predstavujú zlepšenie v porovnaní s predchádzajúcimi systémami založenými na elektronických formách, keďže poskytujú lepšiu kontrolu pracovných postupov a ľahko dostupný archív informácií o administratívnej spolupráci. Boli predložené viaceré návrhy na zlepšenie funkčnosti KSPT, ktoré Komisia začlení do budúceho vývoja KSPT a v prípade potreby do príslušných vykonávacích aktov. 3. Informatizácia prepravy a kontroly výrobkov podliehajúcich spotrebnej dani Európsky parlament a Rada prijali v roku 2003 rozhodnutie č. 1152/2003/ES, v ktorom sa stanovuje informatizácia prepravy a kontroly výrobkov podliehajúcich spotrebnej dani. V rozhodnutí sa stanovuje, že Komisia predloží Parlamentu a Rade správu o zavádzaní počítačového systému. Na základe tohto rozhodnutia mali Komisia a členské štáty v období rokov 2004 – 2009 špecifikovať a vytvoriť systém KSPT. Plánovalo sa, že hlavná oblasť činnosti KSPT sa začne 1. apríla 2009 (všetci operátori vo všetkých členských štátoch mali byť schopní vybavovať elektronické administratívne dokumenty prostredníctvom odoslania elektronickej správy o prijatí, aj keď by sa naďalej používal systém tlačených dokumentov). Úplné používanie systému KSPT sa plánovalo od 1. januára 2010 (všetky prepravy tovarov v režime pozastavenia spotrebnej dane sa mali vykonať prostredníctvom KSPT). Na základe diskusií medzi Komisiou a všetkými členskými štátmi a vzhľadom na diskusie vo Výbore pre spotrebné dane sa zistilo, že pôvodné plány už nie sú reálne. Niektoré členské štáty potvrdili, že mali technické problémy so zavedením systému KSPT. Takisto existovali právne prekážky, keďže diskusie v Rade o návrhu smernice, ktorá by predstavovala právny základ pre KSPT, trvali dlhšie, než sa pôvodne predpokladalo. Komisia preto navrhla preskúmať plánovanie zavedenia KSPT a navrhla dve možnosti: 1. odložiť zavedenie a inštaláciu KSPT o jeden rok (do 1. apríla 2010) bez zmeny stratégie stanovenej v špecifikáciách rozloženia na fázy a rozsahu pôsobnosti; 2. umožniť tým členským štátom, ktoré budú pripravené začať zavádzať KSPT a používať ho medzi sebou skôr než v apríli 2010 (t. j. 1. septembra 2009), aby tak urobili. Na 25. zasadnutí skupiny pre colnú politiku (2. júla 2008) sa príslušní generálni riaditelia zodpovední za spotrebné dane rozhodli prevažnou väčšinou podporiť prvú možnosť. V apríli 2010 sa začala prvá operačná fáza KSPT, ktorá fungovala súbežne so systémom tlačených dokumentov, ktorý sa používal od roku 1993. Od 1. januára 2011 systém KSPT úplne nahradil predchádzajúci systém tlačených dokumentov. Dňa 1. januára 2012 bola uvedená do prevádzky druhá operačná fáza KSPT. Táto fáza zahŕňala zaznamenávanie činností kontrol, ohlasovanie udalostí počas prepravy a výmenu informácií na účely administratívnej spolupráce medzi členskými štátmi. Komisia vykonala tri prieskumy názorov hospodárskych subjektov a správnych orgánov členských štátov zahŕňajúce rozličné aspekty KSPT. V tejto časti sa uvádzajú výsledky prieskumu týkajúceho sa aspektov vykonávania rozhodnutia. Výsledky ostatných prieskumov sú predmetom ďalších kapitol tejto správy. V rámci tohto prieskumu bolo doručených 131 odpovedí, z toho 104 odpovedí je od jednotlivých hospodárskych subjektov a európskych obchodných federácií a 27 odpovedí z 23 členských štátov. Prevažná väčšina zainteresovaných strán sa domnieva, že vo všeobecnosti sa ciele rozhodnutia vykonali uspokojivo. Zainteresované strany uvádzajú, že systémy riadenia ustanovené v rozhodnutí fungujú správne: projekt KSPT poskytol všetkým zainteresovaným stranám dostatočný vstup a postup rozhodovania vo všeobecnosti spĺňa očakávania. Vzhľadom na to Komisia nenavrhne revíziu rozhodnutia. Hospodárske subjekty sú vo všeobecnosti spokojné so súčasnými mechanizmami konzultácií pre projekt KSPT, ktorých stredobodom je kontaktná skupina pre spotrebné dane. Niektoré hospodárske subjekty by privítali častejšie zasadnutia tejto kontaktnej skupiny, na rámci ktorých by sa viac diskutovalo o praktických aspektoch. Takisto by privítali, keby Komisia v súvislosti s KSPT vykonávala častejšie prieskumy zamerané na obchodníkov. Komisia preskúma, ako čo najlepšie splniť tieto požiadavky. Prevažná väčšina všetkých zainteresovaných strán sa takisto domnieva, že KSPT predstavuje hlavné zlepšenie v porovnaní s predchádzajúcim systémom tlačených dokumentov. Dôkazom toho je aj veľmi nízka miera technických chýb (technické chyby sa vyskytujú v rozsahu menšom než 1 % prepravy) a veľmi krátky čas potrebný na vybavenie prepravy výrobkov podliehajúcich spotrebnej dani (priemerne 6,8 dňa od potvrdenia elektronického administratívneho dokumentu do poslania správy o prijatí na mieste určenia). Niektorým aspektom KSPT však stále treba venovať pozornosť: Prepojenie medzi KSPT a colnými systémami nefunguje uspokojivo, vyžaduje manuálne zásahy hospodárskych subjektov a správnych orgánov členských štátov. Ide najmä o prípad prepojenia s vývozom, keď colný režim vývozu začína v inom členskom štáte, než je členský štát, v ktorom má sídlo hospodársky subjekt, ktorý je platiteľom spotrebnej dane, alebo keď tovar opúšťa územie Európskej únie z iného členského štátu. Systémy zaobchádzania s výnimkami z obvyklého sledu udalostí počas prepravy nie sú vždy dobre vymedzené, a to spôsobuje právnu neistotu a dodatočnú záťaž hospodárskych subjektov a členských štátov. Hospodárske subjekty sa musia niekedy vyrovnať s oneskorením z dôvodu oneskoreného poskytnutia informácií o povolení hospodárskeho subjektu v iných členských štátoch. Niektorí príjemcovia a niektoré členské štáty pôsobiace ako členské štáty určenia stále čelia problémom s kvalitou údajov od odosielateľov. V záujme riešenia problémov súvisiacich s prepojením s colnými systémami sa bližšie určí budúca verzia KSPT, ktorá bude zahŕňať lepšie prepojenie s colnými systémami. Komisia sa bude takisto usilovať o začlenenie osobitných požiadaviek týkajúcich sa tovarov podliehajúcich spotrebnej dani do nových colných systémov, ktoré sa vytvoria na účely úplného vykonávania Colného kódexu Únie. V rámci toho sa takisto preskúmajú ustanovenia smernice 2008/118/ES týkajúce sa colných režimov. Komisia skúma, ako zlepšiť zaobchádzanie s výnimkami v záujme začlenenia novej funkcie do budúcej verzie KSPT. To môže zahŕňať revíziu smernice 2008/118/ES s cieľom spresniť a rozšíriť existujúce ustanovenia v tejto oblasti. Komisia prijala nové vykonávacie nariadenie [vykonávacie nariadenie Komisie (EÚ) č. 612/2013], v ktorom sa stanovuje distribúcia povolení hospodárskych subjektov medzi členskými štátmi v reálnom čase. Distribúcia v reálnom čase bude funkčná najneskôr ku 1. januáru 2015. Komisia spolupracuje s členskými štátmi na zlepšení skúšky zhody využívania systémov KSPT s cieľom znížiť pravdepodobnosť problémov spôsobených nesprávnymi údajmi. Zainteresované strany boli napokon požiadané, aby navrhli prostriedky na meranie výkonnosti KSPT v budúcnosti. Medzi zainteresovanými stranami existuje vysoká úroveň zhody, pokiaľ ide o budúce merania: čas potrebný na dokončenie prepravy; čas potrebný na odpoveď na žiadosť o administratívnu spoluprácu; percentuálny podiel prepravy s chybami; percentuálny podiel prepravy v rámci vývozu, ktorú treba dokončiť manuálne; merateľné zníženie administratívnej záťaže/zlepšenie výberu príjmov. Merania uvedené v prvej až tretej zarážke možno v zásade získať automaticky. V prípade meraní uvedených v štvrtej a piatej zarážke bude potrebné ďalšie skúmanie s cieľom určiť najlepšie prostriedky na získanie týchto informácií. Komisia na základe článku 34 nariadenia Rady (EÚ) č. 389/2012 pripravuje vykonávacie nariadenie týkajúce sa štatistických údajov a tieto odporúčania zohľadní pri vypracovaní vykonávacieho nariadenia a pri revízii fungovania prvku KSPT CS/MISE[2]. 4. Tlačená verzia elektronického administratívneho dokumentu alebo iného obchodného dokumentu a náhradné systémy (článok 45 ods. 1 smernice Rady 2008/118/ES) Táto kapitola správy bola vypracovaná na základe článku 45 ods. 1 smernice Rady 2008/118/ES, v ktorom sa stanovuje, že Komisia predloží Európskemu parlamentu a Rade správu o náhradných postupoch systému KSPT, ktoré sú uvedené v článkoch 26 a 27 smernice, a o tlačenej verzii sprievodného dokumentu uvedeného v článku 21 ods. 6 smernice. Na účely vypracovania tejto správy Komisia vykonala prieskum určený členským štátom a predstaviteľom obchodníkov s cieľom pomôcť posúdiť účinnosť a užitočnosť týchto mechanizmov. Takisto bolo položených niekoľko otázok o KSPT vo všeobecnosti s cieľom poskytnúť zameranie pre ďalší prieskum. V prieskume sa získalo celkom 104 odpovedí a možno určiť dve odlišné vzorky; vzorku členských štátov a vzorku obchodníkov. Odpovede na dotazník poskytujú cenné informácie o súčasnom náhradnom postupe a prípadných otázkach súvisiacich s tlačenou verziou sprievodného dokumentu. Prevažná väčšina zo vzorky členských štátov a vzorky obchodníkov vyjadrila spokojnosť so súčasným náhradným postupom. Väčšina z obidvoch vzoriek však vyjadrila nevyhnutnosť štandardizovaných náhradných dokumentov vo všetkých členských štátoch so stanoveným formátom. Väčšina členských štátov sa domnieva, že prostredníctvom štandardizovaného vzoru, ktorý by obsahoval len základné údaje, by sa znížila nevyhnutnosť meniť náhradné dokumenty vždy s novou verziou KSPT. Prioritou niektorých respondentov zo vzorky obchodníkov je takisto obmedzenie nevyhnutnosti použiť náhradný postup, a to prostredníctvom preskúmania spôsobov zlepšenia dostupnosti vnútroštátneho prístupu ku KSPT. Pokiaľ ide o tlačenú verziu elektronického sprievodného dokumentu (e-AD), 50 % členských štátov sa domnieva, že by bolo užitočné pridať čiarový kód obsahujúci administratívny referenčný kód dokumentu. Takmer 40 % zo vzorky členských štátov a vzorky obchodníkov vyjadrilo nevyhnutnosť štandardizovaného dokumentu. Mohol by sa vytvoriť štandardizovaný vzor, ktorý by obsahoval čiarový kód. To by pomohlo pri rozoznávaní tlačenej verzie a riešení jazykových problémov súvisiacich s tlačenými verziami vo všetkých úradných jazykoch. Respondenti sa však domnievajú, že dôležitejšie je vytvorenie náhradného systému, keďže prevažná väčšina z obidvoch vzoriek uviedla, že je potrebný štandardizovaný náhradný dokument. V odpovediach na všeobecné otázky týkajúce sa KSPT prevažná väčšina zo vzorky členských štátov aj zo vzorky obchodníkov uviedla, že ich praktické skúsenosti s KSPT sú dobré až vynikajúce. V záujme zlepšenia systému respondenti navrhujú také opatrenia, ako je možnosť opravy údajov v elektronickom sprievodnom dokumente po overení a rýchlejšia aktualizácia databázy SEED (distribuovaný zoznam obchodníkov oprávnených na prepravu tovaru v rámci KSPT), s cieľom zabezpečiť jeho aktuálnosť. Veľmi dôležité je takisto preskúmanie problémov s KSPT, pokiaľ ide o colný režim vývoz. Spätná väzba získaná prostredníctvom dotazníka sa bude ďalej skúmať s cieľom upraviť nasledujúce prieskumy metód a kritérií pre budúce hodnotenie KSPT a vykonávanie smernice 2008/118/ES vo všeobecnosti. Komisia odporúča: · – Vytvoriť štandardizované vzory náhradných dokumentov vo všetkých členských štátoch so stanoveným formátom. · – Preskúmať zlepšenie dostupnosti vnútroštátnych systémov KSPT s cieľom zabrániť nevyhnutnosti použitia náhradného postupu. · – Mohol by sa navrhnúť štandardizovaný vzor tlačeného elektronického sprievodného dokumentu. To by prispelo k zníženiu jazykových problémov. Vzor by mohol byť založený na štandardizovaných obchodných dokumentoch, ako je nákladný list CMR pre cestnú dopravu. To by sa malo zaviesť na dobrovoľnom základe v rámci pilotného projektu. · Číslo ARC[3], prostredníctvom ktorého sa jedinečne identifikuje každá preprava, by sa malo v tlačenej verzii zobraziť v podobe čiarového kódu ako pomôcka pri cestných kontrolách a s cieľom pomôcť obchodníkom identifikovať zásielky. Komisia v prípade potreby začlení tieto odporúčania do budúcich pozmeňujúcich návrhov k nariadeniu Komisie (ES) č. 684/2009, v ktorom sa vymedzuje obsah elektronických správ KSPT a štruktúra náhradných dokumentov. 5. Výsledky konzultácie o systémoch administratívnej spolupráce v oblasti spotrebnej dane V júli 2012 nadobudlo účinnosť nariadenie Rady (EÚ) č. 389/2012, ktorým sa nahrádza nariadenie Rady (ES) č. 2073/2004. V novom nariadení sa ujasňujú a harmonizujú opatrenia na registráciu hospodárskych subjektov, výmen informácií, tvorbu štatistických údajov o fungovaní a povinnosti Komisie a členských štátov udržiavať a rozvíjať KSPT. Prvá správa o fungovaní nariadenia by sa mala predložiť v roku 2017, považovalo sa však za užitočné získať prvé reakcie členských štátov na uplatňovanie nariadenia, najmä v súvislosti s KSPT, keďže v nariadení sa stanovuje povinné používanie KSPT za všetkých bežných okolností. Nové nariadenie doposiaľ nespôsobilo veľké zmeny v oblasti vzájomnej spolupráce členských štátov. A to aj napriek tomu, že sa zvýšila zodpovednosť, pokiaľ ide o úlohu kontaktného úradu pre spotrebné dane. Nahradenie elektronických foriem fázou 3 systému KSPT (od januára 2012) bolo veľmi úspešné a prevažná väčšina členských štátov to považuje za zlepšenie. Treba však preskúmať existujúci obsah a pracovné postupy s cieľom zistiť, či sú možné ďalšie zlepšenia v záujme splnenia potrieb, ktoré vyjadrili obchodníci. Členské štáty by privítali vytvorenie správy so spätnou väzbou v KSPT a takisto ustanovenie v príslušnom vykonávacom nariadení, na základe ktorého by dožadujúce členské štáty mohli dožiadaným členským štátom oznámiť nadväzné opatrenia, ktoré prijali na základe doručených informácií. Niektoré členské štáty sa vyjadrili kriticky o súčasných náhradných systémoch KSPT. Tok dokumentov nemusí nevyhnutne zahŕňať členské štáty a podľa všetkého poskytuje príležitosti na podvod. Tieto členské štáty by privítali, keby tok dokumentov prechádzal príslušnými členskými štátmi v zhode s tokom elektronických sprievodných dokumentov. Niektoré členské štáty by privítali novú správu, na základe ktorej by bol možný presun informácií v prípade, keď kontrolovaný hospodársky subjekt nemôže vytvoriť dokumentáciu pre príslušné tovary podliehajúce spotrebnej dani. Niektoré členské štáty uvádzajú, že na niektoré žiadosti o administratívnu spoluprácu nedostanú odpoveď v lehote jedného mesiaca alebo troch mesiacov, alebo vôbec nedostanú odpoveď. Jedným z dôvodov môže byť, že KSPT nepodporuje možnosť uvedenú v nariadení (EÚ) č. 389/2012, a to odmietnutie žiadosti o administratívnu spoluprácu alebo predloženie odôvodnenia odmietnutia, aj keď vzhľadom na históriu prepravy v rámci KSPT je možné žiadosť odmietnuť. Niektoré členské štáty takisto navrhli rozšírenie systému s cieľom podporiť čiastočné odpovede na žiadosti. Databáza SEED sa považuje za dobre fungujúcu a väčšinou je spoľahlivá a aktuálna. Na základe uvedenia do platnosti požiadaviek na úroveň služieb uvedených vo vykonávacom nariadení Komisie (ES) č. 612/2013 možno očakávať ďalšie zlepšenia. V budúcnosti by sa do KSPT mala začleniť lepšia podpora analýzy rizík. Komisia zohľadní tieto okolnosti vo svojej budúcej právnej a technickej činnosti. 6. Všeobecný záver a ďalší postup Z prieskumov Komisie zameraných na fungovanie hlavných horizontálnych pravidiel týkajúcich sa fungovania opatrení na počítačovú kontrolu prepravy výrobkov podliehajúcich spotrebnej dani v režime pozastavenia dane a uplatňovania pravidiel administratívnej spolupráce v oblasti spotrebných daní jednoznačne vyplýva, že súčasné pravidlá fungujú uspokojivo. Bolo však doručených mnoho užitočných návrhov na zlepšenie, najmä pokiaľ ide o prepojenie KSPT s colnými systémami a rozsiahlejšiu štandardizáciu náhradných dokumentov, a konkrétnych návrhov týkajúcich sa funkčnosti KSPT. Komisia plánuje, že spolu s členskými štátmi ich zohľadní v príslušnej technickej činnosti, v prípade potreby aj vo vykonávacích aktoch. Na základe toho sa v súvislosti s prípadnou iniciatívou v oblasti legislatívnej reformy od roku 2015 vykoná komplexnejšie hodnotenie systému spotrebných daní EÚ, a najmä celého systému KSPT a vykonávania smernice 2008/118/ES v celom jej rozsahu. [1] http://ec.europa.eu/taxation_customs/taxation/excise_duties/circulation_control/index_en.htm [2] Úlohou tohto prvku KSPT je vybrať operačné údaje a vytvoriť štatistické správy, a tento prvok teda poskytne väčšinu informácií na podávanie správ o výkonnosti. [3] Administratívny referenčný kód – ďalšie informácie a vysvetlenia na stránke: http://ec.europa.eu/taxation_customs/common/faq/faq_2898_en.htm